Brics-leiers teken samewerkingsooreenkomsBrics-leiers by die Sandton-konvensiesentrum in Johannesburg (26 Julie 2018) Foto: Siyabulela Duda, GCIS Die leiers van Brasilië, Rusland, Indië, China en Suid-Afrika (Brics) het Donderdag hulself verbind om strategiese vennootskappe te verstewig deur vrede, ŉ regverdige internasionale orde, volhoubare ontwikkeling en inklusiewe groei te bevorder. Die leiers het tydens die 10de beraad van die Brics-lande ook bepaal dat samewerking in die ekonomie, vrede en veiligheid verhoog sal word. Die beraad vind van 25 tot 27 Julie plaas in Johannesburg onder die tema “Brics in Africa: Collaboration for Inclusive Growth and Shared Prosperity in the 4th Industrial Revolution”. “Ons bevestig die belangrikheid van samewerking op wetenskaplike, tegniese, innovasie en entrepreneurskapgebiede vir volgehoue ontwikkeling en om inklusiewe groei te verseker.” Brics-ledestate streef ook na universele toegang tot elektrisiteit, energiesekuriteit, energiebekostigbaarheid, verminderde besoedeling en natuurbewaring met diversifikasie van energieverskaffing, insluitend hernubare en laekoolstofenergiebronne, beleggings in energie en energieinfrastruktuur. Die Brics-leiers het die verbetering in die wêreldwye ekonomie verwelkom, maar neem kennis dat die groei minder gesinchroniseer is en daar is steel risiko’s aan verbonde. “Dit is te sien in ŉ verskeidenheid van uitdagings insluitend handelskonflikte, geopolitieke risiko’s, wisselvalligheid van kommoditeitspryse, hoë privaat en staatskuld, ongelykheid en onvoldoende inklusiewe groei,” het die leiers gesê.